Аз избирам българското

Есе

Прието е, че националната ни идентичност е неразривна част от нашата личност, тя е заложена у нас по подразбиране още от момента на раждането ни и не можем да я променим. Въпреки това ефектът, който можем да окажем на света около нас със силата на своя избор, е поразителен.

 Напоследък се забелязва мрачна черта у българите. Често гордо изтъкваме, че нашият хан Тервел е предпазил Европа от арабите през 718г., но засрамено мълчим при споменаването на факта, че нашата страна има обедняващо и застаряващо население. Този избор да се бием в гърдите и досущ като Бай Ганьо да крещим:„ Булгар! Булгар!“, когато за нас това е удобно, но и да се преструваме, че не сме българи, щом към Родината ни са отправени критики, говори за слабия ни национален интегритет и самочувствие. В съвременната българска действителност малцина избират да са българи не само когато това им носи „келепир“, но и тогава, когато трябва да поемат отговорност за проблемите в страната ни и да намерят решение за тях. Числено превъзходство, за жалост, имат псевдопатриотите, за които е писал Алеко Константинов. Независимо дали принадлежим към едната или другата категория, всички ние се нуждаем отново да си припомним колко важно е всъщност да изберем българското, да го приемем и винаги да го носим на гърдите си, сякаш е орден за храброст, вместо да го прикриваме като мръсно петно върху белите си ризи.

Хората, чиито сърца истински милеят за България, рядко са на предните страници на най-четените списания, в сутрешните блокове или пък в новинарските емисии. Те са най-обикновени наши сънародници, които не мрънкат по цял ден от управниците ни, а се стремят да променят ситуацията със собствения си принос. Истинските родолюбци си изхвърлят боклука на определените за това места и когато видят опаковка на улицата, не я подминават, ругаейки политиците, а се навеждат и я пускат в кошчето. Тези българи си плащат данъците, не се пререждат на опашките, отстъпват мястото си в градския транспорт на бременните жени и възрастните хора, връщат изгубени портфейли в полицията и не крадат крушките от входното осветление. Това са тези хора, които събират пластмасови капачки за кампании, търсещи средства за детски кувьози, които държавата не може да осигури. Те правят този съзнателен избор не за да получат нечия благодарност или всенародно признание, а защото така чувстват, че е редно, понеже някой трябва да започне промяната, за която всички така силно копнеем от десетилетия.

Диаметрално противоположни на тези достойни за уважение личности са байганьовците, които избират да са българи само когато това отговаря на користните им цели. Те винаги пишат дълги и прочувствени статуси за патриотизма и качват снимки с трибагреника в социалните мрежи, но само на трети март или на шести септември. През останалото време от годината единствените им публикации представляват гневни критики както към всички управляващи, така и към всички институции, дори към целия български народ. Вместо да отправят обвинения за собственото си нещастие към другите, лъжепатриотите би следвало да си припомнят думите на американския президент Джон Ф. Кенеди: „Не питай какво може родината ти да направи за теб, а питай какво можеш да направиш ти за родината си“. От удобната позиция на критици, те се излежават на диваните си или бавно се напиват посред бял ден в кварталната кръчма със свои съмишленици, разпространявайки недоволството си от света, определяйки България като една „криворазбрана цивилизация“, без изобщо да осъзнават, че те са основна част от нея. С действията си доказват, че Иван-Вазовият образ на чичовците е напълно актуален и до днес. За хора като тях Паисий пише редовете в своята „История славянобългарска“, гласящи: „О, неразумний юроде, поради що се срамиш да се наречеш българин?“. Още Хилендарският монах е осъзнавал необходимостта да възстанови националното самосъзнание на българина, като го отърси от робското мислене и разшири кръгозора му за света.

Да избереш българското не е просто акт на безсмислен национализъм, а инвестиция в националното (което включва и личното) бъдеще. Истинският национализъм не е радикална фиксидея, а реална стратегия за подобряването на условията за живот в Родината. Останалите народи отдавна за оценили и продължават да оценяват достойнствата на България и българския народ - гласът на българка е на космическия апарат „Вояджър“, българин грабна награда „Еми“, а друг участва във филм със статуетка от наградите „Оскар“. Папа Йоан Павел II обяви светите братя Кирил и Методий за светци, покровители на цяла Европа, а настоящият папа Франциск пък ще се завърне във Ватикана с бурканче от уникалното за България кисело мляко. Само от тези няколко примера е видно, че светът оценява българския талант и принос, ала правим ли го и ние самите? Не става въпрос за парадиране пред останалите за това колко велики сме, а за това да знаем причините и хората, които са посветили живота си на Отечеството, за да можем ние да бъдем тук и сега, със собствен език, свободни, независими, българи, които да поведат страната ни по пътя напред.

Да си българин не означава просто националност, която ти е дадена при раждането. Да се чувстваш българин е кръвната връзка с предците, духовно съпреживяване, израз на което е трептенето на сърцето, когато чуеш писъка на гайдите на събора в Рожен, искрицата гордост, която се разгаря в теб, докато се разхождаш в централното фоайе на Ла Скала и виждаш, че 7 от 10-те портрета, окачени там, са на българи, сълзата, която се отронва при разказите за жестокостите в Батак. Избирам българското не защото е велико, дори не заради неговата неповторимост, а защото ме е направило такъв, какъвто съм. Защото българското е част от мен.

**Владимир Славчев**